《送杨十七秘丞知瀛州河间》
宋代·刘敞

洪涛翻金堤，冀州变泥涂。哀哉百万室，所忧半为鱼。

流穴接道路，呻吟交里闾。若无慈仁长，安使疲疹苏。

子在新密时，治声溢西都。大水无麦禾，闵然若疾痡。

不忍使者求，建言解其粗。邦人喜更生，老幼欢以呼。

绳墨制奸吏，弦歌训诸儒。复新卓侯庙，慕用已不诬。

今者河朔行，岂其易然乎。彼将誉所试，况子材有馀。

但恨治者小，百里为区区。割鸡用牛刀，孔圣所叹吁。

贤者必爱民，民活心乃愉。幼学长行之，固为圣人徒。

位下非所恤，勉哉宁君躯。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。